|  |
| --- |
| Dokument oprettet 30. oktober 2023 / msp\_dh  Sag 10-2022-00486 – Dok. 630543 |

# Referat af DH's repræsentantskabsmøde fredag den 27. oktober 2023

DH’s formand Thorkild Olesen bød velkommen til DH’s repræsentantskabsmøde.

### 1. Valg af dirigent

Formand for UlykkesPatientForeningen Janus Tarp blev valgt som dirigent. Dirigenten konstaterede, at mødet var rettidigt varslet og lovligt indkaldt ifølge DH’s vedtægter. Dirigenten konstaterede, at mødet var beslutningsdygtigt, hvilket kræver 43 fremmødte stemmer ud af 85 mulige. Det samlede antal fremmødte stemmer var 67.

### 2. Godkendelse af forretningsorden

Forretningsordenen blev godkendt.

### 3. Godkendelse af dagsorden

Dagsordenen blev godkendt.

### 4. Valg af stemmetællere

Jesper Kejlhof, Line Brøgger Kjærgaard, Louise Lindskrog og Rasmus Bach Andresen fra DH’s sekretariat blev valgt som stemmetællere.

### 5. Formandens beretning

Den skriftlige beretning var udsendt forud for repræsentantskabsmødet, og på mødet supplerede Thorkild Olesen med en mundtlig beretning.

Formanden kom bl.a. ind på inklusionsområdet, hvor statsministeren har blikket rettet mod folkeskolen. Handicapbevægelsen skal gribe denne mulighed til at sætte fokus på, at langt flere børn og unge med handicap skal have en god skolegang. Hvis mennesker med handicap skal inkluderes i forskellige fællesskaber, så er god inklusion i folkeskolen nødvendig. Der ligger også en mulighed for at påvirke alle børn og unge til at se værdien i, at vi er og ser forskellige ud. For de børn og unge, hvor det rigtige er at komme i et specialtilbud, skal vi fortsætte med at have gode specialtilbud med høj kvalitet i undervisningen.

På socialområdet har handicapbevægelsen langt fra fået mærkbare forbedringer igennem, men vi har som samlet handicapbevægelse skabt stor synlighed omkring udfordringerne på området og sammen kæmpet for at holde regeringen og politikerne fast på at være ambitiøse. I efteråret 2023 tog socialminister Pernille Rosenkrantz-Theil initiativ til et nyt forum med titlen ’Sammen om handicap’, hvor forskellige aktører inden for handicapområdet blandt andet skal drøfte en specialeplan på handicapområdet. DH sidder med og er gået ind til drøftelserne med budskabet om, at mennesker med handicap og deres pårørende har brug for snart at mærke forandringer.

I landets kommuner fylder handicapsagen, og de lokale DH-afdelinger er med til at skabe større synlighed og politiske resultater for at gøre hverdagen lettere for mennesker med handicap. Der er brug for frivillige, der vil bidrage med deres viden og erfaringer til at gøre en forskel. Mennesker med handicap skal være en del af de lokale fællesskaber i både skolen, på arbejdsmarkedet og i foreningslivet.

DH arbejder også på at gøre en forskel ude i verden. I 2023 var DH vært for en stor international konference i Handicaporganisationernes Hus. Her mødtes WHO-repræsentanter, handicap-, nødhjælps- og udviklingsorganisationer fra hele verden for at diskutere ulighed i sundhed for mennesker med handicap globalt, og hvordan vi sammen kan bidrage til at mindske den.

I den efterfølgende debat og replik fra formanden blev der bl.a. spurgt ind til ministerens initiativ med ’Sammen om handicap’ og forventningerne til den kommende specialeplan, og inklusionsområdet blev drøftet, hvor flere gav udtryk for oplevelsen af inklusion som en spareøvelse, så der skal tilføres flere økonomiske midler, hvis inklusion skal lykkes. Også beskæftigelsesområdet blev debatteret, og selv om der er øget politisk fokus på uddannelse og job, så er der fortsat alt for mange mennesker med handicap, som står uden for arbejdsmarkedet.

Herefter blev beretningen godkendt.

### 6. Ændring af vedtægter

Dirigenten indledte punktet med at oplyse, at vedtægtsændringer kræver 2/3 flertal for at blive vedtaget. Herefter orienterede Thorkild Olesen om baggrunden for forslaget om ændring af hhv. DH’s vedtægter og afdelingsvedtægter.

Forud for behandlingen af forslagene på repræsentantskabsmødet har der været en lang og inddragende proces med fælles drøftelser og skriftlig høring, og formanden takkede for gode input undervejs. Formanden oplyste, at det udsendte materiale ifm. den skriftlige høring indeholdt en detaljeret gennemgang af forslag til ændring af hhv. DH’s vedtægter og afdelingsvedtægter.

A) DH’s vedtægter:

Thorkild Olesen motiverede forslaget om ændring af DH’s vedtægter og gennemgik de væsentligste ændringer.

Der var ingen bemærkninger eller spørgsmål, og dirigenten satte det samlede forslag til ændring af DH’s vedtægter til afstemning.

Forslaget blev vedtaget. Der var 2 stemmer imod og ingen blanke.

B) Afdelingsvedtægter:

Thorkild Olesen motiverede forslaget om ændring af afdelingsvedtægterne og gennemgik de væsentligste ændringer.

Efter en kort debat satte dirigenten det samlede forslag til ændring af afdelingsvedtægterne til afstemning.

Forslaget blev vedtaget. Der var 1 stemme imod og ingen blanke.

### 7. Valg til bestyrelsen

Dirigenten oplyste, at valget sker efter de netop vedtagne vedtægter for DH, hvilket betyder, at ”forretningsudvalg” er ændret til ”bestyrelse”, samt at der som noget nyt også skal vælges to suppleanter.

DH’s formand og næstformand blev valgt uden modkandidat, mens der med 6 indstillede kandidater til 5 poster var kampvalg til bestyrelsen.

Det endelige resultat af valg til DH’s bestyrelse er:

Formand: Thorkild Olesen, Dansk Blindesamfund

Næstformand: Sif Holst, Fibromyalgi- og Smerteforeningen

5 medlemmer (i alfabetisk rækkefølge): Anni Sørensen, Lev

Brian Andersen, Autismeforeningen

Lars Ahlburg, Danske Døves Landsforbund

Pia Allerslev, CP Danmark

Simon Toftgaard Jespersen, Muskelsvindfonden

Jackie Lehmann Hansen var inden fristen for opstilling af kandidater indstillet som suppleant, og han blev derfor valgt som 1. suppleant uden modkandidat.

Ifølge vedtægterne kan kandidater opstille til ledige poster på repræsentantskabsmødet. Ejnar Pedersen opnåede ikke valg til bestyrelsen og opstillede på mødet som suppleant. Desuden opstillede Boris Holm fra DH Slagelse på mødet, hvorved der var kampvalg om posten som 2. suppleant.

Det endelige resultat af valg til suppleantposterne er:

2 suppleanter: Jackie Lehmann Hansen, Foreningen Danske DøvBlinde (1. suppleant)

Ejnar Pedersen, DH Syddjurs (2. suppleant)

### 8. Indkomne forslag

A) Mandat til afsøgning af fondsmidler

Forud for behandlingen af dette punkt drøftede repræsentantskabet, hvordan handicapsagen bliver en bredere folkesag. Herefter motiverede formanden forslaget om, at repræsentantskabet giver DH mandat til at afsøge mulighederne for at fondsfinansiere en fælles indsats, der har til formål at øge viden og nedbringe fordomme i befolkningen om mennesker med handicap. Dette forslag skal ses i sammenhæng med DH’s 4-årige strategi- og handlingsplan, hvor DH skal arbejde for at gøre handicapsagen til en folkesag. Der er en principbeslutning om, at DH kun med repræsentantskabets godkendelse kan søge fondsmidler.

Efterfølgende var der spørgsmål og debat, hvor der blev udtrykt opbakning til forslaget om at afsøge mulighederne, men der var også en bekymring for, om fondsmidler kunne diktere en bestemt retning for DH’s arbejde, og der blev også spurgt til, om medlemsorganisationerne kan få del i de fondsmidler, som bliver søgt, da det kan være med til at give ejerskab til projektet i de forskellige medlemsorganisationer. Thorkild Olesen afsluttede debatten med at pointere, at fondsmidlerne skal bidrage til en større indsats, som medlemsorganisationen ikke kan gennemføre på egen hånd. Med inddragelse af medlemsorganisationerne er det ambitionen at gennemføre en indsats, som vil styrke den fælles handicapsag på tværs af store og små handicaporganisationer.

Forslaget blev vedtaget.

B) Ansøgning fra Colitis-Crohn Foreningen om optagelse i DH

Colitis-Crohn Foreningen har søgt om optagelse i DH, og foreningens landsformand Jakob Hansen og næstformand Benthe Bertelsen var inviteret til at præsentere og motivere foreningens ansøgning.

Der var efterfølgende mulighed for at stille spørgsmål til foreningen. Thorkild Olesen motiverede herefter indstillingen om at optage Colitis-Crohn Foreningen, og dirigenten satte forslaget til afstemning.

Forslaget blev enstemmigt vedtaget, og repræsentantskabsmødet bød Colitis-Crohn Foreningen velkommen som nyt medlem af DH.

### 9. Retningslinjer for udpegelse til råd og nævn

DH udpeger repræsentanter til en række råd og nævn, og ifølge DH’s vedtægter skal repræsentantskabet fastsætte retningslinjer for udpegning. Thorkild Olesen præsenterede kort forslag til retningslinjer, hvor det bærende princip er, at en person skal have en indstilling fra sin organisation, når der sker udpegning til råd og nævn.

Forslaget blev vedtaget.

### 10. Fremlæggelse af regnskab

DH’s administrationschef Jesper Kejlhof orienterede om regnskab for hhv. 2021 og 2022. Regnskaberne har tidligere været i høring i medlemsorganisationerne.

Orienteringen blev taget til efterretning.

### 11. Valg af revision

Det blev besluttet, at Deloitte fortsætter som revisionsfirma for DH.

### 12. Dato for ordinært repræsentantskabsmøde 2025

Det blev besluttet, at næste ordinære repræsentantskabsmøde holdes fredag den 3. oktober 2025.

### 13. Evt.

Der blev udtrykt opbakning til den kommende indsats for at gøre handicap til en folkesag. Der var desuden en kort debat om stillingtagen til aktiv dødshjælp, som er en vigtig drøftelse i handicaporganisationerne, men debatten er svær og rejser mange etiske spørgsmål.

Thorkild Olesen takkede alle for et godt repræsentantskabsmøde og Janus Tarp for indsatsen som dirigent. Han takkede for genvalget som formand samt ønskede bestyrelsen tillykke med valget. Formanden afsluttede med at sige, at han ser frem til et fortsat godt samarbejde i hele handicapbevægelsen.